Dôvodová správa - osobitná časť
K bodu 1 a 2
	Pre účely katastrálneho zákona sa zavádza osobitný pojem „budova“, ktorý je užším pojmom ako stavba, ktorá je jednoznačne definovaná v zákone č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ako stavebná konštrukcia postavená stavebnými prácami zo stavebných výrobkov, ktorá je pevne spojená so zemou alebo ktorej osadenie vyžaduje úpravu podkladu. Budovou sa teda rozumie stavba na pozemku, jej podzemná aj nadzemná časť, ktorá tvorí jeden funkčne  a územne uzavretý celok.  Stavba musí byť ohraničená obvodovými múrmi a zastrešená. Budovu nemôže tvoriť niekoľko samostatných stavieb. Zároveň sa zavádza osobitný pojem rozostavaná budova.
K bodu 3
k odsekom 1 a 2
	Navrhovaným ustanovením sa jednoznačne špecifikuje druh stavieb, ktoré kataster  eviduje. Pojem stavba je podľa stavebného zákona veľmi širokým pojmom, v dôsledku výkladu, ktorého vznikali rôzne pochybnosti o predmete evidovania v katastri. Z tohto dôvodu sa zavádza jednotný pojem „budova“ namiesto pojmu „stavba“. Evidovaním  budov sa zabráni zápisu vlastníckeho práva k rôznych drobným stavbám, prípadne príslušenstva  hlavnej stavby, ktoré sa doteraz ako samostatné stavby evidovali, napr. rôzne prístrešky, altánky, letné kuchyne, hospodárske budovy..... Taktiež sa zabráni snahám o evidenciu rôznych druhov inžinierskych stavieb (napr. inžinierske siete, cesty...), ktoré podľa svojho pomenovania „stavba“ mohli byť predmetom návrhu na zápis v katastri avšak netvorili predmet katastra. 
	Zavádza sa vybraná kategória inžinierskych stavieb, ktorých geometrickú definíciu kataster eviduje, ale vlastnícke právo neeviduje nepovažuje Úrad geodézie, kartografie a katastra Slovenskej republiky (ďalej len „ÚGKK SR“) za účelné. Zobrazenie vybraných inžinierskych stavieb existuje v mapách veľkých mierok, ktoré tvoria „štátne mapové dielo veľkej mierky“. Tieto zobrazenia neboli po vyhotovení štátneho mapového diela systematicky aktualizované (napr. zobrazené elektrické vedenie už neexistuje a pod.). Z hľadiska plnenia úloh, ktoré má kataster  uvedené v § 2 katastrálneho zákona ich nie je potrebné evidovať a aktualizovať, ako údaje katastra. Geometrická definície týchto stavieb spolu s ďalšími popisnými údajmi je predmetom Základnej bázy údajov pre geografický informačný systém, ktorý spravuje rezort ÚGKK SR a evidencia by bola duplicitná.
	Navrhovaným bodom sa má ďalej zdokonaliť evidovanie geometrickej polohy vybraných podzemných stavieb a ich vlastníckych a iných vecných práv v katastri nehnuteľností.
	Predmetom evidencie v katastri budú aj podzemné stavby, ktoré majú pevný základ (majú charakter nehnuteľnosti). Doteraz sa evidoval len vstupný (výstupný) portál týchto stavieb. Práva k týmto stavbám sa budú evidovať v súbore popisných informácií.

k odseku 3
	Podľa doterajšej právnej úpravy v prípade pochybností o predmete katastra bola príslušnou na konanie správa katastra, čo bol zdroj nejednotných rozhodnutí a stavu, že v niektorom okrese sa rovnaká stavba evidovala a v niektorom nie. Z tohto dôvodu  v pochybnostiach o predmete katastra bude rozhodovať na centrálnej úrovni ÚGKK SR ako ústredný orgán štátnej správy a úseku katastra, čo zabezpečí jednotnú evidenciu v celej republike.
K bodom 4 a 5
	Navrhovaná úprava ustanovení súvisí s plnením úloh vyplývajúcich z uznesenia vlády SR č. 486/2011 zo dňa 6. júla 2011 k návrhu politiky vlády SR na zlepšenie podnikateľského prostredia v SR, ktorého obsahom je rozšírenie obsahu katastra nehnuteľností o údaje o cenách nehnuteľností uvádzaných vo verejných a iných listinách predložených na zápis do katastra. Cieľom je evidovať nielen cenu poľnohospodárskej a lesnej pôdy, ale aj ostatných nehnuteľností. Evidencia cien umožní sledovať vývoj cien nehnuteľností, bude slúžiť pre štatistické účely a tvorbu cenových máp, ktoré sú potrebné hlavne pre rozvoj realitného trhu.  
K bodu 6
	Precizovanie ustanovenia upravujúceho pôsobnosť ÚGKK SR vo vzťahu k podriadeným subjektom (katastrálnym úradom), ktorý zohľadňuje súčasný stav. Kontrolná funkcia ústredného orgánu štátnej správy voči orgánom miestnej štátnej správy nebola v zákone jednoznačne uvedená. 
K bodu 7
Navrhovaným ustanovením sa vytvára základný jednotný rámec pre ÚGKK SR ako ústredný orgán štátnej správy pre stanovenie a určovanie podmienok pri spoplatňovaní jednotlivých produktov poskytovaných rezortom, ktoré nie sú zahrnuté v sadzobníku správnych poplatkov.  ÚGKK SR zriadené právnické osoby poskytujú podľa § 11 ods.3 zákona č. 215/1995 Z. z. o geodézii a kartografii v znení neskorších predpisov svoje služby za odplatu. Nakoľko sa nejedná o štátne orgány, nie je možné poskytovanie informácií, údajov a služieb týmito organizáciami spoplatniť podľa zákona č. 145/1995 Z. z. o správnych poplatkoch v znení neskorších predpisov. Z tohto dôvodu sa zavádza do pôsobnosti ÚGKK SR možnosť cenotvorby.  
K bodu 8 
Navrhovaným ustanovením sa sleduje dodržiavanie zákona č. 428/2002 Z.z. o ochrane osobných údajov v znení neskorších predpisov pokiaľ ide o získavanie, spracovanie a uchovávanie osobných údajov dotknutých osôb. Katastrálne úrady v rámci zápisu práv k nehnuteľnostiam vyžadovali od dotknutých vlastníkov rôzne identifikačné údaje, ktoré   preukazovali náležitými dokladmi (rodný list, sobášny list...), čo bolo v rozpore so  zákonom č. 482/2002 Z. z. o ochrane osobných údajov v znení neskorších predpisov. Z tohto dôvodu sa rozširuje pôsobnosť katastrálnych úradov o možnosť získavať osobné údaje potrebné na zápis práv k nehnuteľnostiam z rôznych osobných dokladov a uchovávanie ich kópií.
K bodu 9
Navrhovaným ustanovením sa dopĺňa katastrálne konanie o revíziu údajov katastra, ktoré je už v súčasnosti typom katastrálneho konania, avšak doteraz absentovalo v uvedenom ustanovení.
K bodu 10
Nevyhnutnosť doplnenia uvedeného písmena vyplýva z praktických skúseností v katastrálnom konaní o návrhu na vklad. Novelizáciou rôznych právnych predpisov môže dôjsť k situácii, kedy je potrebné preukázať pre povolenie vkladu splnenie určitých skutočností, ktoré sa doteraz nepreukazovali v samostatnej  prílohe návrhu na vklad. V týchto prípadoch správa katastra musela sama skúmať splnenie podmienok na povolenie vkladu, čo v prípade zavedenia tohto ustanovenia nebude potrebné. Ak osobitný predpis stanoví splnenie určitých podmienok (skutočností) napr. pre nadobudnutie platnosti právneho úkonu, účinnosti právneho úkonu, potvrdenie o tom musí tvoriť prílohu návrhu na vklad.  
K bodu 11
V praxi dochádza k situáciám, keď správy katastra rozhodujú o zmluvách o prevode nehnuteľností autorizovaných advokátom, resp. zmluvách vyhotovených vo forme notárskej zápisnice, v ktorých ako prevodca vystupuje   povinná osoba podľa zákona č. 211/2000 Z. z. o slobodnom prístupe k informáciám.  Podľa súčasného znenia § 31 ods. 2 katastrálneho zákona správa katastra nemá povinnosť ani oprávnenie skúmať, či zmluva nadobudla účinnosť.  Na základe uvedeného dochádzalo k situáciám, keď správa katastra povolila vklad k zmluve, ktorá možno nenadobudla účinnosť.  
K bodu 12 a 13
Navrhovaná úprava ustanovení súvisí s plnením úloh vyplývajúcich z uznesenia vlády SR č. 425/2011 zo 29. júna 2011, ktorého obsahom je skrátenie lehoty uvedenej na zápis všetkých práv k nehnuteľnostiam záznamom.
K bodu 14 a 15
Predmetnými ustanoveniami dochádza k zosúladeniu s ustanoveniami bodu 3, nakoľko predmetom katastra budú všeobecne budovy.  
K bodu 16
Obnova katastrálneho operátu (ďalej len „obnova“) je katastrálne konanie, preto sa ustanovenia týkajúce sa obnovy presúvajú z piatej časti zákona – geodetické a kartografické práce do štvrtej časti zákona – katastrálne konanie, kde sa vkladajú nové paragrafy 46a až 46k. Odstráni sa tým aj disproporcia, kedy jedna z etáp obnovy „konanie o námietkach“ bola upravená v štvrtej časti zákona a ostatné etapy v piatej časti.
Nakoľko v rámci tohto konania je nevyhnutné vykonať aj práce technického charakteru, na ktoré nemá správa katastra technické prostriedky a ani kapacity, zákon určuje, že tieto práce vykonáva právnická osoba zriadená ÚGKK SR, alebo iná osoba, ktorá spĺňa tu stanovené podmienky; zavádza sa legislatívna skratka „zhotoviteľ“. Doterajšia úprava v § 67b nedostatočne odlíšila vykonávanie technických prác od riadenia celého konania, čím dochádzalo k nejasnostiam o kompetenciách správy katastra a osôb participujúcich na obnove. Vznikal dojem, že celú obnovu zabezpečujú osoby mimo správy katastra, na čo nemohli mať kompetenciu, lebo v rámci obnovy sa aj rozhoduje, na čo je kompetentný len orgán štátnej správy. Nakoľko technické práce sú v prevažnej miere geodetické činnosti, je potrebné aby takáto osoba, pokiaľ nie je na tieto činnosti cielene zriadená ÚGKK SR, splnila podmienky na ich vykonávanie stanovené zákonom NR SR č. 215/1995 Z. z. o geodézii a kartografii v znení neskorších predpisov, t. j. aby mala na vykonávanie týchto prác živnosť. Táto podmienka v doterajšej úprave absentovala.
Ustanovujú sa formy obnovy. V doterajšej úprave neboli formy obnovy implicitne stanovené, hoci z textu jednotlivých ustanovení ich bolo možné odvodiť. Okrem doterajších foriem obnovy „obnova katastrálneho operátu novým mapovaním“ a „obnova katastrálneho operátu vyhotovením duplikátu platného stavu“ sa zavádzajú nové formy obnovy a to: „obnova katastrálneho operátu prepracovaním katastrálnej mapy“ a „obnova katastrálneho operátu na podklade výsledkov pozemkových úprav“.
Pri obnove katastrálneho operátu prepracovaním katastrálnej mapy ide o modifikáciu „obnovy katastrálneho operátu skrátenou formou“, ktorú katastrálny zákon poznal do 1. 9. 2009, kedy bola zákonom NR SR č. 304/2009 Z. z. zrušená. Vývoj po 1. 9. 2009 však ukázal, že zrušenie tejto formy obnovy bolo chybou a je žiaduce ju znova zaviesť. Je potrebné zabezpečiť digitalizáciu máp katastra, čo je hlavná podmienka elektronizácie katastra, aj s využitím existujúcich výsledkov geodetických prác (skorších mapovaní), čo práve novoustanovená forma obnovy „prepracovaním katastrálnej mapy“ umožňuje. 
Pozemkové úpravy sa vykonávajú na základe zákona č. 330/1991 Zb. Tento zákon upravuje, že vykonanie (zápis) schváleného projektu pozemkových úprav v katastri nehnuteľností sa realizuje prostredníctvom „rozdeľovacieho plánu vo forme geometrického plánu“ alebo  „rozdeľovacieho plánu vo forme obnovy katastrálneho operátu novým mapovaním“. Obe alternatívy dokumentov však nezodpovedajú ustanoveniam katastrálneho zákona a jeho vykonávacieho predpisu. Vyhotovovaný rozdeľovací plán vo forme geometrického plánu nemá doterajší a nový právny stav - ten je len prílohou geometrického plánu vo forme registra pôvodného stavu a registra nového stavu, nový stav sa nezakresľuje do katastrálnej mapy a pôvodný stav sa neruší a má aj ďalšie odlišnosti od štandardného geometrického plánu. Rozdeľovací plán vo forme obnovy katastrálneho operátu novým mapovaním sa vôbec nevyhotovuje postupom stanoveným katastrálnym zákonom a jeho vykonávacím predpisom a neaplikujú sa jednotlivé etapy obnovy vrátane konania o námietkach a vyhlásenia platnosti. Preto je potrebné definovať novú formu obnovy katastrálneho operátu „na podklade výsledkov pozemkových úprav“, ktorá bude rešpektovať špecifiká procesu pozemkových úprav a zabezpečí prevzatie ich výsledkov do katastra. 
K § 46c: Z podmienok kedy možno obnovu novým mapovaním vykonať bola vypustená „mierka mapy“, a to z dôvodu, že mierka mapy je u digitálnych vektorových máp, ktoré sú v súčasnej dobe výsledkom obnovy nepodstatná. Podstatná je presnosť mapy. V predchádzajúcom období, kedy výsledkom bola mapa na fyzickej podložke (papier, fólia) mierka limitovala presnosť mapy a preto ju bolo potrebné zásadne brať do úvahy.
Je jednoznačne stanovené, že obnovu novým mapovaním začne správa katastra so súhlasom ÚGKK SR, oznámením obci. Odstraňuje sa tak rozpor v doterajších ustanoveniach § 67b, kde podľa odseku 1 obnovu začínala právnická osoba zriadená ÚGKK SR alebo iná osoba  a podľa ods. 5 obnovu novým mapovaním začínala správa katastra.  ÚGKK SR si vyhradzuje právo súhlasu s vykonaním obnovy novým mapovaním v konkrétnom katastrálnom území, nakoľko sa jedná o rozsiahle a finančne náročné práce, kde je potrebné posúdiť priority v rámci celej SR a nie len na regionálnej úrovni v rámci kompetencií katastrálnych úradov.
Stanovuje sa predmet obnovy novým mapovaním tak, že predmetom obnovy sú parcely registra „C“ a katastrálna mapa. Je to z toho dôvodu, že parcely registra „E“ sú spravidla zlúčené do väčších poľnohospodárskych a lesných celkov, ich hranice nie sú v teréne zreteľné. Označiť tieto hranice, by bolo veľmi náročné a nákladné, pričom označenie by sa aj tak vplyvom hospodárenia zničilo. Ak hranice nemožno v teréne označiť, nemožno ich ani prešetrovaním zistiť a geometricky a polohovo určiť. Znamená to, že nemôžu byť predmetom obnovy novým mapovaním.
Definujú sa etapy obnovy katastrálneho operátu novým mapovaním. Etapy sú v doterajšej právnej úprave definované vo vykonávacej vyhláške. Nakoľko obsahová náplň jednotlivých etáp obnovy je zásadne rozdielna, treba ju aspoň rámcovo stanoviť, spolu so stanovením práv a povinnosti všetkých účastníkov v každej etape v zákone. To nie je možné bez formálneho rozčlenenia celej obnovy na etapy už v zákone. 
K § 46d, § 46e, §  46f: V ustanoveniach týchto paragrafov sa stanovujú postupy a povinnosti účastníkov obnovy. V prípravnom konaní je uložená povinnosť správe katastra vypracovať projekt obnovy, ktorý podlieha schváleniu ÚGKK SR . V projekte obnovy sa stanovuje okrem iného aj územný rozsah prác a časový harmonogram a všetky špecifiká obnovy v konkrétnom katastrálnom území. Prostredníctvom projektu sa zabezpečí vecne správny výsledok obnovy, ako aj racionálny postup prác z finančného a časového hľadiska. Projekt je podkladom na verejné obstaranie technických činnosti.
Ustanovenia vymedzujúce etapu zisťovania priebehu hraníc sú novo formulované. Ťažisko právnej úpravy v tejto etape je v stanovení pravidiel na zriadenie a činnosť komisie a na súčinnosť vlastníkov a iných oprávnených osôb pri zisťovaní priebehu hraníc pozemkov a ostatných údajov katastra.
V navrhovanom ustanovení  o etape vyhotovenia nového súboru geodetických informácií a nového súboru popisných informácií sa vymedzuje nová právomoc správy katastra rozhodnúť o obnove katastrálneho operátu v celom katastrálnom území kombináciou foriem obnovy, ak  obnovu novým mapovaním nemožno vykonať v celom katastrálnom území. Vytvárajú sa tak podmienky na celkovú konsolidáciu katastrálneho operátu a jeho digitalizáciu.
K § 46g: Stanovujú sa podmienky aplikácie obnovy prepracovaním katastrálnej mapy. Obnova sa bude vykonávať aj v prípade, že sa platná katastrálna mapa bude prevádzať do novej národnej realizácie platného súradnicového systému. Je to potrebné preto, že týmto prevodom sa spresňuje polohové určenie nehnuteľností a menia sa aj výmery parciel, čo vyvoláva okrem zmien v katastrálnej mape, aj zmeny údajov katastra evidovaných v súbore popisných informácií katastrálneho operátu.
K § 46h: Doteraz stanovená povinnosť vykonať konanie o námietkach pri obnove katastrálneho operátu novým  mapovaním sa rozširuje aj na obnovu prepracovaním katastrálnej mapy.  Právo správy katastra pozastaviť zápisy vlastníckych a iných práv do katastra najviac na dobu 90 dní obsahovala aj doterajšia právna úprava. Nesprávne to bolo zaradené v časti, ktorá upravovala vyhlásenie platnosti obnoveného katastrálneho operátu. Nakoľko pozastavenie zápisov sa realizuje v etape konania o námietkach, je toto ustanovenie presunuté.
K § 46i:  Stanovujú sa základné pravidlá obnovy na základe výsledkov pozemkových úprav. Obnovovať sa bude len časť katastrálneho operátu, a to súbor geodetických informácií, kde sa obnoví katastrálna mapa a príslušná časť geodetickej dokumentácie. Obnova sa vykoná zároveň so zápisom zmien do súboru geodetických informácií. Zápis zmenených údajov o právach k nehnuteľnostiam sa vykoná formou záznamu na základe rozhodnutia o schválení vykonanie projektu pozemkových úprav. 
K § 46j: Spresňujú sa ustanovenia o obnove vyhotovením duplikátu platného stavu. Zavádza sa povinnosť vyhlásiť platnosť duplikátu katastrálnej mapy, ak bola obnovená so súčasnou zmenou formy spravovania na digitálnu.
K § 46k: Spresňujú sa doterajšie ustanovenia o vyhlásení platnosti obnoveného operátu. Doterajšie ustanovenie o pozastavení zápisov do katastra, pred vyhlásením platnosti operátu, sa presúva do konania o námietkach.
K bodu 17
K § 58a: Spresňujú sa doterajšie ustanovenia o revízii údajov katastra pôvodne uvedené v § 67a. Nakoľko revízia údajov katastra je katastrálne konanie, presúva sa úprava jej vykonávania do štvrtej časti zákona. Zavádza sa nové oprávnenie pre správu katastra predvolať na konanie vlastníka alebo inú oprávnenú osobu v prípadoch, že je to na riadne vykonanie revízie údajov potrebné.
K bodu 18
Pôvodný obsah § 63 je upravený a presunutý do § 46h a pôvodný obsah § 64 je upravený a presunutý do § 46k. Preto sa § 63 a § 64 rušia.
K bodu 19
Celá piata časť Geodetické a kartografické práce sa upravuje tým, že obnova katastrálneho operátu a revízia údajov katastra sa presúvajú do štvrtej časti zákona. Na rozdiel od predchádzajúcej úpravy je jednoznačne ustanovené, že výsledky geodetických a kartografických prác, ktoré sa majú použiť na vykonanie zmien v katastrálnom operáte musia byť autorizačne a úradne overené.
K § 67: V novej úprave je stanovený účel geometrického plánu tak, že tento slúži:
•	ako technický podklad právnych úkonov, verejných a iných listín.
•	ako podklad  na vykonanie zmien v katastrálnom operáte.
  Je stanovené kedy možno geometrický plán na vyššie uvedené účely použiť. Doplnený je obsah geometrického plánu, nakoľko v predchádzajúcej právnej úprave bol stanovený neúplne. Spresňujú sa ustanovenia o overovaní geometrických plánov.
K § 67a: Zákon sa dopĺňa o ustanovenia týkajúce sa vytyčovania hraníc pozemkov. V doterajšej právnej úprave táto problematika vôbec nebola riešená napriek skutočnosti, že ide o dôležitú geodetickú a kartografickú činnosť, pri ktorej sa interpretujú údaje katastra o geometrickom a polohovom určení v teréne.
K § 67b: Zákon sa dopĺňa o ustanovenia týkajúce sa spresnenia geometrického a polohového určenia pozemkov evidovaných v katastri. Geometrické a polohové určenie pozemkov v prípadoch, že hranice boli určené ešte v pôvodných uhorských katastrálnych operátoch, alebo boli nedostatočne presne určené v období dočasnej nápravy katastra, jednotnej evidencie pôdy a evidencie nehnuteľností, je žiaduce spresniť. Nakoľko pri prevodoch nehnuteľností dochádza k prevodu reálnych nehnuteľností, nedostatočne presné údaje katastra často spochybňujú a sťažujú celý trhový proces. K hromadnému spresneniu údajov a zosúladeniu právneho stavu so skutočným stavom dochádza pri obnove katastrálneho operátu novým mapovaním. Takúto obnovu, vzhľadom na jej časovú a finančnú náročnosť možno uskutočňovať len v malom rozsahu v perspektíve niekoľkých desaťročí. Preto je žiaduce umožniť vlastníkom a iným oprávneným osobám spresniť geometrické a polohové určenie a zosúladiť ho so skutočným stavom v teréne individuálne, na základe prejavu ich vôle. Pri spresnení nedochádza k zmene práv k nehnuteľnostiam, ani k zmene hraníc pozemkov, dochádza k spresneniu evidencie hraníc pozemkov a k zmene - spresneniu výmer parciel.
Zákon ustanovuje základné pravidlá, upravujúce proces spresnenia geometrického a polohového určenia pozemkov a podmienky zápisu  spresnených údajov do katastra.

K bodu 20 a 21
Navrhovaná úprava ustanovení súvisí s plnením úloh vyplývajúcich z uznesenia vlády SR č. 486/2011 zo 6. júla 2011, ktorého cieľom je zabezpečiť rozšírenie obsahu katastra nehnuteľností o údaje o cenách nehnuteľností uvádzaných vo verejných a iných listinách predložených na zápis do katastra. Ceny zverejňovať a poskytovať v regulovanom režime, len vybraným osobám, s použitím na konkrétny účel, napr. na vytváranie cenových máp cien nehnuteľností.
K bodu 22
V celom texte zákona sa z dôvodu úpravy predmetu katastra mení samostatný pojem stavba na pojem budova.
K bodu 23
 Navrhované ustanovenie sa zavádza v záujme bezproblémového a jednotného uplatňovania novej právnej úpravy v praxi.

K čl. II
Z dôvodu navrhovanej úpravy ustanovení o obnove katastrálneho operátu na podklade výsledkov pozemkových úprav, je potrebné novelizovať ustanovenie v zákone o pozemkových úpravách.
K čl. III
Navrhuje sa účinnosť zákona 1. mája 2012, okrem evidovania cien nehnuteľností a skrátenia lehoty na zápis práva do katastra záznamom. Ceny nehnuteľností sa budú evidovať až na základe zavedenia nového systému evidencie nehnuteľností, nakoľko doterajší systém túto evidenciu a hlavne jej aktualizáciu neumožňuje. Zároveň nový systém umožní skrátiť lehotu na zápis práva záznamom.